Document ID: 32007R0671

ΚΑΝΟΝΙΣΜΌΣ (ΕΚ) αριθ. 671/2007 ΤΟΥ ΣΥΜΒΟΥΛΊΟΥ
της 11ης Ιουνίου 2007
για την τροποποίηση του κανονισμού (ΕΚ) αριθ. 1868/94 που αφορά την καθιέρωση καθεστώτος ποσοστώσεων για την παραγωγή αμύλου γεωμήλων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Το παράρτημα του κανονισμού (ΕΚ) αριθ. 1868/94 του Συμβουλίου (2) καθορίζει τις ποσοστώσεις των κρατών μελών παραγωγής για το άμυλο γεωμήλων για τις περιόδους εμπορίας 2005/06 και 2006/07.
(2)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1868/94, η κατανομή των ποσοστώσεων εντός της Κοινότητας βασίζεται σε μια έκθεση της Επιτροπής προς το Συμβούλιο. Σύμφωνα με την έκθεση που υπεβλήθη στο Συμβούλιο, η πρόσφατη μεταρρύθμιση της κοινής οργάνωσης της αγοράς στον τομέα της ζάχαρης θα πρέπει να λαμβάνεται υπόψη κατά την ανάλυση των εξελίξεων στην αγορά του αμύλου. Η μεταρρύθμιση στον τομέα της ζάχαρης θα γίνει όμως σταδιακά κατά τη διάρκεια μιας μεταβατικής περιόδου και για το λόγο αυτό, εν αναμονή των στοιχείων σχετικά με τις αρχικές επιπτώσεις αυτής της μεταρρύθμισης στον τομέα του αμύλου γεωμήλων, οι ποσοστώσεις για την περίοδο εμπορίας 2006/07 θα πρέπει να συνεχιστούν για δύο ακόμη περιόδους.
(3)
Τα κράτη μέλη παραγωγής θα πρέπει να κατανείμουν τις ποσοστώσεις τους για μια περίοδο δύο ετών μεταξύ όλων των παραγωγών αμύλου γεωμήλων με βάση τις ποσοστώσεις της περιόδου εμπορίας 2006/07.
(4)
Οι ποσότητες που χρησιμοποίησαν οι παραγωγοί αμύλου γεωμήλων καθ’ υπέρβαση των υποποσοστώσεων που παραχωρήθηκαν για την περίοδο εμπορίας 2006/07 θα πρέπει να αφαιρεθούν κατά την περίοδο εμπορίας 2007/08 σύμφωνα με το άρθρο 6 παράγραφος 2 του κανονισμού (ΕΚ) αριθ. 1868/94.
(5)
Κατά συνέπεια, θα πρέπει να τροποποιηθεί αναλόγως ο κανονισμός (ΕΚ) αριθ. 1868/94,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1868/94 τροποποιείται ως εξής:
1)
Τα άρθρα 2 και 3 αντικαθίστανται από το ακόλουθο κείμενο:
«Άρθρο 2
1. Χορηγούνται ποσοστώσεις στα κράτη μέλη παραγωγής αμύλου γεωμήλων για τις περιόδους εμπορίας 2007/08 και 2008/09 σύμφωνα με το παράρτημα.
2. Κάθε κράτος μέλος παραγωγής που αναφέρεται στο παράρτημα κατανέμει την ποσόστωσή του μεταξύ των παραγωγών αμύλου γεωμήλων για να χρησιμοποιηθεί κατά τις περιόδους εμπορίας 2007/08 και 2008/09 με βάση τις υποποσοστώσεις που διέθετε κάθε παραγωγός κατά την περίοδο εμπορίας 2006/07, με την επιφύλαξη της εφαρμογής του δεύτερου εδαφίου.
Οι υποποσοστώσεις που διαθέτει κάθε παραγωγός για την περίοδο εμπορίας 2007/08 αναπροσαρμόζονται λαμβανομένης υπόψη κάθε ποσότητας που τυχόν χρησιμοποιήθηκε καθ’ υπέρβαση της ποσόστωσης κατά τη διάρκεια της περιόδου εμπορίας 2006/07, σύμφωνα με το άρθρο 6 παράγραφος 2.
Άρθρο 3
Η Επιτροπή υποβάλει στο Συμβούλιο, πριν από την 1η Ιανουαρίου 2009, έκθεση σχετικά με τη λειτουργία του συστήματος των ποσοστώσεων εντός της Κοινότητας, καθώς και κατάλληλες προτάσεις. Στην έκθεση αυτή λαμβάνονται υπόψη οι εξελίξεις στην αγορά του αμύλου γεωμήλων και στην αγορά του αμύλου σιτηρών.».
2)
Το παράρτημα αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 11 Ιουνίου 2007.

Labels: 17
6